Veidi kõhklesid veel sotsiaaldemokraadid ja esseerid. Neist esimesed, kes polnud kindlad iseseisva Eesti riigi tulevikuväljavaadetes, muutsid oma seisukohta õige pea, kogedes Soome sotsiaaldemokraatide toetust Eesti omariiklusele. Esseerid aga soovisid enne lõpliku otsuse langetamist arutada küsimust oma koalitsioonikaaslaste enamlastega. 2. jaanuaril tutvustasid esseerid  enamlastele iseseisva Eesti Töövabariigi kava (dok 35). Enamlased, kes olid juba varem asunud seisukohale, et omariikluse väljakuulutamine tähendaks «Eesti töörahva reetmist kodanluse huvidele», keeldusid projekti arutamast ning heitsid esseerid valitsusest välja, asudes lõplikult üheparteilise diktatuuri teele. Pärast lahkuminekut enamlastest liitusid ka esseerid iseseisvuse pooldajatega. 10. ja 11. jaanuaril korraldati veel üks nõupidamine omariikluse küsimuses ning sedapuhku toetasid Eesti iseseisvuse väljakuulutamist kõik osalejad ja igasuguste reservatsioonideta.